《送何编修绍基典试黔中兼怀俞刺史汝本》
清代·姚燮

何侯论诗若断律，四十贤人谨存黜。因知相士犹勘诗，讵厌沈苛求缜密？

天识髯胡双眼碧，驱之穷碞采琪璧。八千里路星轺行，绵竹青霜烂襜帟。

朱云轮囷垂火方，玉屏夜淬芙蓉铓。荆山沅树递秋色，眼穿雁末黎峨苍。

其阴狼洞极葱郁，神雷所宅多宝藏。雄晶漆黑石英紫，九节奚数平垣菖？

绛节仙人忽来驻，藻衣下窣明月珰。灵猿振毳华雀翔，献歌呈舞欢难量。

仰看银汉夕无滓，奎宫龙气联氐房。持衡幸遇昌明世，力为穷荒扫文翳。

斩秽当如麻峡麻，选味应同荔波荔。夙闻平月钤南交，八寨军防壮犄势。

颇求捆史浩睥览，揭我千秋寸心蔽。长飙捩隼高难追，为尔攀舆一惉懘。

故人近作独山吏，诗笔剸蛟有奇气。十所梦隔天柱遥，片字曾无去鸿寄。

苹堂宴座如相逢，道燮于今犹侘傺。吁嗟乎，拾芝何必投华嵩，撷珊何必浮瀛蓬？

古来乌撒产蹯𠘯，有犀赤角驹方瞳。载歌臣马续新乐，琅琅瑟响生回风。

归时袖得紫兰荚，银瓶养作天家供。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。